(26)

For så vidt angår alle de tre markeder fandt Kommissionen, at i) parterne konkurrerer tæt, ii) kunderne står over for betydelige hindringer for at skifte leverandør, iii) konkurrenter ikke i tilstrækkelig grad begrænser parternes markedsstyrke, iv) den tværteknologiske konkurrence er begrænset, v) den modstående købermagt ikke vil hindre prisstigninger, og vi) adgangsbarriererne er høje. (a) Parterne konkurrerer tæt. Kommissionens undersøgelse viste, at parterne er nære, om ikke hinandens nærmeste, konkurrenter inden for hydrauliske styreenheder, elektrohydrauliske styreventiler og orbitalmotorer. Kvantitative økonomiske analyser viste, at parterne ofte konkurrerer om de samme muligheder på disse markeder. Desuden bekræftede markedsundersøgelsen, at konkurrenter og kunder mener, at parternes produktudbud i vidt omfang svarer til hinanden og er substituerbare. Der er derudover faktorer, der adskiller Danfoss og Eaton fra andre markedsaktører, såsom deres omfattende porteføljer og kvaliteten af deres produkter, hvilket også fører til den konklusion, at de konkurrerer tæt. (b) Kunderne står over for betydelige hindringer for at skifte leverandør. Der er tekniske og praktiske begrænsninger i forbindelse med skift, navnlig i en maskines produktionsfase. OEM’er har også typisk kun én godkendt leverandør for hver komponent i en bestemt maskine, der er i produktion. Der er også sommetider hindringer for at skifte i en maskines designfase på grund af omkostningsfaktorer og den tid, der kræves for at blive godkendt, og for nye maskiner har OEM’er derfor tendens til at anvende hydrauliske styreenheder, elektrohydrauliske styreventiler eller orbitalmotorer, der allerede er godkendt for andre maskiner. (c) Konkurrenterne udgør ikke en tilstrækkelig begrænsning af parternes markedsstyrke. Alle tre markeder indeholder et meget lille antal troværdige konkurrenter til parterne. Markedsundersøgelsen viste, at disse eksisterende konkurrenter sandsynligvis ikke i tilstrækkelig grad ville begrænse den fusionerede enhed efter transaktionen i betragtning af i) deres begrænsede markedsandele og ii) sondringen mellem parternes og konkurrenternes tilbud, f.eks. på grundlag af produktportefølje eller kvalitet. Denne skelnen mellem produkter fører til den konklusion, at ikke hele efterspørgslen ville være tvivlsom i tilfælde af en prisstigning fra den kombinerede enheds side. (d) Den tværteknologiske konkurrence er begrænset. Tværteknologiske alternativer (for hydrauliske styreenheder er disse elektriske styreapparater og elektrohydrauliske styreapparater, for elektrohydrauliske styreventiler er det en særlig styreløsning udviklet af Ognibene og for orbitalmotorer er det elmotorer og cam-lobe-stempelmotorer) udgør et begrænset konkurrencepres for parterne, hovedsagelig fordi i) OEM’er står over for vanskeligheder eller er tilbageholdende med at skifte teknologi og/eller ii) konkurrence med andre teknologier kun vedrører en begrænset del af markedet. (e) Modstående købermagt vil ikke hindre prisstigninger. Små og mellemstore OEM’er køber typisk hydrauliske styreenheder, elektrohydrauliske styreventiler og orbitalmotorer gennem distributører. Hverken disse OEM’er eller distributører synes at have tilstrækkelig modstående købermagt til at hindre prisstigninger. Større OEM’er, som køber direkte fra parterne, har i et vist omfang en relativt større grad af købermagt. Hindringer for at skifte leverandør, manglen på troværdige alternativer til parterne og tidligere tilfælde, hvor det lykkedes parterne at hæve prisen med store OEM’er, tyder imidlertid på, at heller ikke store OEM’er ville være i stand til at forhindre en prisstigning. (f) Adgangsbarriererne er høje. Det tager lang tid at trænge ind på et af markederne for hydrauliske styreenheder, elektrohydrauliske styreventiler eller orbitalmotorer, og det er meget udfordrende på grund af den krævede tekniske knowhow, ekspertise, FoU samt certificerings-, validerings- og afprøvningsprocesser for OEM’er. Andre krav såsom stordriftsfordele, porteføljens bredde, salgs- og supportsystemer og omdømme er meget vanskelige at opfylde for nye markedsdeltagere. I overensstemmelse hermed identificerede Kommissionen hverken nylige markedsadgange eller forventede markedstilgange i den nærmeste fremtid (herunder fra producenter uden for EØS).